চলতি ইপিএলে টানা ১১ ম্যাচ জিতে নয় বছর আগে গড়া কীর্তি স্পর্শ করল চেলসি। কিন্তু উৎসবের মধ্যেই কাঁটা হয়ে রইল শনিবারের গোলদাতা দিয়েগো কোস্তা’র পরের ম্যাচ থেকে ছিটকে যাওয়া।
শনিবার ক্রিস্টাল প্যালেসের বিরুদ্ধে ১-০ গোলে জয়ের পর ১৭ ম্যাচে ৪৩ পয়েন্ট নিয়ে লিগ টেবিলের শীর্ষে চেলসি। টিমের হয়ে সমস্ত টুর্নামেন্ট মিলিয়ে গোলের হাফসেঞ্চুরি হয়ে গেল দিয়েগো কোস্তার। চলতি মরসুমে এই নিয়ে ১৩ গোল। ম্যাচের ৪৩ মিনিটে সিজার আথপেলিকোয়েটা’র সেন্টার থেকে কোস্তা গোল করেন। যদিও ম্যাচে হলুদ কার্ড দেখে ২৬ ডিসেম্বর ঘরের মাঠে বোর্নমুথের বিরুদ্ধে খেলতে পারবেন না তিনি। রেফারির সিদ্ধান্তে বিরক্ত কন্তে বলেছেন, ‘‘হলুদ কার্ড কোস্তার আদৌ প্রাপ্য ছিল কি না, সেটা নিয়েই প্রশ্ন রয়েছে।’’এর আগে ২০০৯ সালে লিগে টানা নয় ম্যাচ অপরাজিত ছিল চেলসি। সেই রেকর্ড ফের স্পর্শ করার রহস্য কী? কন্তে বলেছেন, ‘‘টিমের প্রতি ফুটবলারদের দায়বদ্ধতা এবং প্রত্যেকটি ম্যাচে আরও ভাল খেলার ইচ্ছাই দলকে এই স্তরে তুলে এনেছে। এই ধারাবাহিকতা ধরে রাখতে হবে।’’.